ગામમાં કેટકેટલા નવા પ્રોજેક્ટ્સ પુરા થયા એની યાદી તો સાથેના કાર્ડની તસવીરમાં જોઈ શકશો. ગામના ઓડીટોરીયમ / મેરેજ હોલની ગરજ સારે એવું ‘લાડલી ભવન’ બનાવાયું. જેમાં ગામની તમામ વર્ગ-જ્ઞાતિની દીકરીઓ, સાસરે ગયેલી કે સાસરે આવેલી તમામના ફોટો ગેલેરી સાથે થાપા લઇ સાથે ‘વુમન પાવર’ પ્રદર્શન નિર્માણ કર્યું. સેનાના પરમવીરચક્ર વિજેતાઓને સમર્પિત દરવાજો ઇન્ડિયા ગેટ બનાવ્યો ને અમર જવાન જ્યોતિ સાથે શહીદસ્મારક ચોક પણ રચ્યો. મુક્તિધામ ( સ્મશાન ) ૧૧ ફીટ ઊંચા શિવલિંગ ને શિવ-હનુમાનજીની પ્રતિમા, ભાલકાતીર્થ રેપ્લિકા સાથે બનાવ્યું. પણ સ્મશાનચિંતનના ભાગ રૂપે અંધશ્રધ્ધાના મુકાબલા માટે ત્યાં જીવન બહેતર બનાવનાર ૭૬ જેટલા વિશ્વના વૈજ્ઞાનિકોના જીવન-દર્શનની ઝાંખી તૈયાર કરી ! રામજી મંદિર સહિત તમામ ગ્રામજનો માટેના મંદિરોનું નવનિર્માણ કર્યું. આરસીસી બ્લોક, પાણીની પાઇપ લાઈન, સ્મારકો, શહીદ ભગતસિંહ, રાણી લક્ષ્મીબાઈ, સુભાષચંદ્ર બોઝ, ચંદ્રશેખર આઝાદ જેવા ક્રાંતિકારીઓના નામના ચોક ને અશોક સ્તંભ જેવા સ્તંભ તૈયાર કર્યા. શાળાનું નવું સરસવતી મંદિર સાથે નિર્માણ કર્યું. રસ્તા, પંચાયત ઓફિસ, બસ સ્ટેશન, પારિવારિક પ્રદર્શન, પશુ અવેડા, કપડા ધોવાનો ઘાટ, પાણીની વ્યવસ્થા બધું જ નવુંનક્કોર. ઘેર ઘેર સ્વચ્છતા માટે કચરાપેટી અને કોમન ડસ્ટબીન મુકાવ્યા. આખા ગામમાં મહાનગરો પણ જેમાં પાછળ રહી જાય છે એવી વાઈફાઈ, અન્ડરગ્રાઉન્ડ ગટર અને એલઇડી લાઈટ્સની સગવડો તૈયાર કરાવી !